作者:白居易
標題:庭松
內容:堂下何所有，十松當我階。亂立無行次，高下亦不齊。高者三丈長，下者十尺低。有如野生物，不知何人栽。接以青瓦屋，承之白沙臺。朝昏有風月，燥濕無塵泥。疏韻秋槭槭，涼陰夏淒淒。春深微雨夕，滿葉珠蓑蓑。歲暮大雪天，壓枝玉皚皚。四時各有趣，萬木非其儕。去年買此宅，多為人所咍。一家二十口，移轉就松來。移來有何得，但得煩襟開。即此是益友，豈必交賢才。顧我猶俗士，冠帶走塵埃。未稱為松主，時時一愧懷。